Talle beseer ná swaar reënval in DurbanParamedici op die toneel waar die vragmotor in ‘n ongeluk was. Foto: Rescue Care Nooddienste van Durban moes Vrydag bontstaan nadat talle mense in verskeie ongelukke in nat weerstoestande beseer is. Garrith Jamieson, woordvoerder van Rescue Care Paramedics, het gesê paramedici het Vrydag op verskeie ongelukke oor die hele stad reageer. In een van die ernstige ongelukke het ŉ swaarvoertuig op die N3-snelweg naby die Mariannhill-tolhek teen ŉ wal af geploeg. “Die ongeluk het in die baan wat na Durban lei, plaasgevind. Die vragmotor het die pad verlaat en teen ŉ wal af gery. Die bestuurder het matige beserings opgedoen en was in die vragmotor se kajuit vasgekeer,” het Jamieson gesê. Paramedici het die man behandel terwyl die brandweer en polisie se soek-en-reddingseenheid hom uit die wrak gesny het. “Die man is daarna deur reddingswerkers met ŉ touestelsel na die padoppervlak gebring waar hy in ŉ ambulans geplaas en na ŉ nabygeleë hospitaal geneem is vir opvolgbehandeling,” het Jamieson gesê. Jamieson het ŉ beroep op motoriste gedoen om stadiger te ry in nat weerstoestande. “Laat ŉ veilige volgafstand en ry eerder vroeër om veilige snelhede te handhaaf,” het hy gesê. Swaar reënval sedert Donderdag het ook chaos in Gauteng veroorsaak.